இருவனேடியம் ஐயொட்சைட்டு

இருவனேடியம் ஐயொட்சைட்டு (Divanadium pentaoxide) அல்லது வனேடியா (Vanadia) என்பது V2O5 என்ற வேதியியல் வாய்பாட்டைக் கொண்ட கனிமச் சேர்வையாகும். இது மண்ணிறம் அல்லது மஞ்சள் நிறமான திண்மமாகும். நீர்க் கரைசலிலிருந்து தூயதாக வீழ்படிவாக்கப்படும்போது இது கடுஞ்செம்மஞ்சள் நிறமுடையதாகக் காணப்படும். உயரொட்சியேற்ற நிலையிலுள்ளதன் காரணமாக இருவனேடியம் ஐயொட்சைட்டானது ஈரியல்புடையதாகக் காணப்படுவதோடு, ஒட்சியேற்றுங் கருவியாகவும் தொழிற்படுகின்றது. ஊக்கியாகப் பயன்படுத்தப்படுவதாலும் வனேடியத்தின் மாழைக் கலவைகளின் ஆக்கத்தில் பயன்படுத்தப்படுவதாலும் கைத்தொழில் நோக்கில் வனேடியத்தின் முக்கியமான சேர்வையாக இது விளங்குகின்றது.

இச்சேர்வையின் கனிம வடிவமான செருபினைட்டானது மிகவும் அரிதாக நீராவித் துளைகளில் கிடைக்கின்றது. நவசொயிட்டு என்ற பெயரில் அறியப்படும் கனிம மூவைதரேற்றான V2O5·3H2O ஆகவும் இருவனேடியம் ஐயொட்சைட்டானது காணப்படுகின்றது.

வேதியியல்புகள்

வெப்பமேற்றும்போது இருவனேடியம் ஐயொட்சைட்டானது ஒட்சிசனை இழந்து முறையே, V2O4, V2O3, VO ஆகிய ஒட்சைட்டுகளையும் வனேடியத்தையும் தோற்றுவிக்கும்.

மேற்கோள்கள்

வனேடியம் சேர்மங்கள்
ஆக்சைடுகள்
வேதி வினையூக்கிகள்